[{"text_idx": "#000000", "text": "Hafan > Adnoddau a Cyhoeddiadau > Comisiynydd yn lansio canllaw newydd ar hawliau pobl hy\u0302n mewn cartrefi gofal"}, {"text_idx": "#000001", "text": "Comisiynydd yn lansio canllaw newydd ar hawliau pobl hy\u0302n mewn cartrefi gofal"}, {"text_idx": "#000003", "text": "Datblygodd y Comisiynydd y canllaw i helpu pobl hy\u0302n a\u2019u teuluoedd i ddeall yn well yr hawliau sydd ganddynt, beth y gallant ei wneud os ydynt yn poeni nad yw eu hawliau\u2019n cael eu cynnal, a manylion sefydliadau sy\u2019n gallu darparu cymorth a chefnogaeth, gan gynnwys ti\u0302m cyngor a chymorth y Comisiynydd ei hun."}, {"text_idx": "#000004", "text": "Mae\u2019r canllaw yn cynnwys gwybodaeth am hawliau sy\u2019n ymwneud a\u0302 byw mewn cartref gofal nad yw pobl hy\u0302n a\u2019u teuluoedd yn ymwybodol ohonynt yn aml, fel yr hawl sydd gan bobl hy\u0302n i fod yn rhan o benderfyniadau am eu gofal, hawliau sy\u2019n ymwneud a\u0302 chyswllt ag aelodau o\u2019r teulu, a hawliau i gael mynediad at wasanaethau fel gwasanaethau iechyd. Ar ben hynny, mae\u2019r canllaw hefyd yn darparu gwybodaeth am hawliau sy\u2019n ymwneud a\u0302 thalu am ofal, mater sy\u2019n aml yn destun pryder mawr i bobl hy\u0302n a\u2019u teuluoedd."}, {"text_idx": "#000005", "text": "Mae\u2019r Comisiynydd yn dosbarthu\u2019r canllaw i bob cartref gofal yng Nghymru fel y gellir ei gynnwys mewn pecynnau croeso a ddarperir i bobl hy\u0302n pan fyddant yn symud i gartref gofal."}, {"text_idx": "#000006", "text": "Mae hi hefyd wedi cynhyrchu fersiwn fyrrach o\u2019r canllaw a fydd yn cael ei ddosbarthu i bobl hy\u0302n a\u2019u teuluoedd ledled Cymru, drwy sefydliadau cymunedol ac mewn digwyddiadau ymgysylltu."}, {"text_idx": "#000007", "text": "Cafodd y canllaw ei ddatblygu gyda chymorth gan bobl hy\u0302n, yn ogystal ag arbenigwyr o Gymru a\u2019r DU i sicrhau bod y canllaw yn helpu pobl hy\u0302n a\u2019u teuluoedd i wneud penderfyniadau gwybodus a chael gafael ar gymorth a chefnogaeth os ydynt yn poeni am eu hawliau."}, {"text_idx": "#000009", "text": "\u201cMae diogelu a hyrwyddo hawliau pobl hy\u0302n yn rhan allweddol o\u2019m ro\u0302l fel Comisiynydd, gan gynnwys hawliau pobl hy\u0302n sy\u2019n byw mewn cartrefi gofal."}, {"text_idx": "#000010", "text": "\u201cMae\u2019n hanfodol ein bod yn gwybod am ein hawliau wrth fyw mewn cartref gofal a\u2019r hyn y gallwn ei wneud os ydyn ni\u2019n teimlo nad yw ein hawliau\u2019n cael eu cynnal, ond gall deall yr hawliau hyn fod yn anodd gan eu bod yn cael eu llunio gan wahanol ddarnau o ddeddfwriaeth sydd wedi cael eu cyflwyno a\u2019u diweddaru dros gyfnod o flynyddoedd lawer."}, {"text_idx": "#000011", "text": "\u201cDyna pam fy mod wedi cynhyrchu\u2019r canllaw hwn, i roi gwybodaeth bwysig i bobl hy\u0302n a\u2019u teuluoedd am yr hawliau sydd gan bobl, ynghyd a\u0302 manylion sefydliadau allweddol \u2013 gan gynnwys fy swyddfa i \u2013 sy\u2019n gallu darparu cymorth a chefnogaeth yn ymwneud a\u0302 hawliau."}, {"text_idx": "#000013", "text": "\u201cMae gwneud y penderfyniad i symud i leoliad gofal yn gallu bod yn broses frawychus, ond drwy waith Hele\u0301na a\u2019i thi\u0302m, mae gan bobl bellach adnodd hygyrch a llawn gwybodaeth, a fydd yn helpu i\u2019w grymuso ym mhob agwedd ar fywyd a\u2019r gofal a ga\u0302nt."}, {"text_idx": "#000014", "text": "\u201cMae hwn yn ganllaw rhagorol a fydd yn galluogi\u2019r rheini yn ein gofal i ddeall eu hawliau ac i wneud yn siw\u0302r bod eu lleisiau\u2019n cael eu clywed a\u2019u gwerthfawrogi.\u201d"}, {"text_idx": "#000016", "text": "\u201cMae cartrefi gofal ledled Cymru yn darparu gwasanaeth cynnes a chroesawgar i\u2019r bobl sy\u2019n byw yno, ond gwyddom i gyd faint o bethau sydd i feddwl amdanynt wrth symud i rywle newydd. Mae bod yn ymwybodol o\u2019ch hawliau mor bwysig ac mae\u2019r canllaw hwn a gynhyrchwyd gan Gomisiynydd Pobl Hy\u0302n Cymru yn ddogfen ddefnyddiol i\u2019w darllen wrth symud i gartref gofal a byw yno."}, {"text_idx": "#000017", "text": "\u201cMae rhoi pobl yn gyntaf yn un o egwyddorion sylfaenol ein gwaith ac mae sicrhau bod eu hawliau\u2019n cael eu hyrwyddo a\u2019u cynnal yn un o elfennau pwysicaf ein gweithgareddau. Os ydych chi\u2019n teimlo ar unrhyw adeg nad yw cartref gofal yn hyrwyddo hawliau\u2019r bobl sy\u2019n byw yno, rydym yn eich annog i roi gwybod i ni.\u201d"}, {"text_idx": "#000018", "text": "\u201cRwyf wedi anfon copi\u0308au o\u2019r canllaw i bob cartref gofal yng Nghymru fel bod modd eu cynnwys mewn pecynnau croeso i bobl hy\u0302n, a byddaf yn dosbarthu fersiwn fyrrach o\u2019r canllaw i bobl hy\u0302n a\u2019u teuluoedd ledled Cymru."}, {"text_idx": "#000019", "text": "\u201cMae cynnal hawliau pobl yn rhan hanfodol o ddarparu gofal o ansawdd uchel, a byddaf yn parhau i wneud popeth o fewn fy ngallu i hyrwyddo ymwybyddiaeth a dealltwriaeth o hawliau pobl wrth iddynt symud i gartref gofal neu fyw mewn cartref gofal yng Nghymru.\u201d"}]